Diari Oficial de la Generalitat Valenciana


Sumari del DOGV 8232, del 12-02-2018 (2018/797)

RESOLUCIÓ de 24 de novembre de 2017, de la Direcció General de Indústria i Energia, per la qual s'atorga autorització administrativa prèvia per a la transmissió de la titularitat de les instal·lacions d'emmagatzematge i distribució de gasos liquats del petroli a granel, ubicades al municipi de Pego. Expedient CBREDE/2017/11/03.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8232

Data del DOGV
:   12-02-2018

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2018/797


Data del document
:   24-11-2017

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball
    * Pego
    * empresa privada

RESOLUCIÓ de 24 de novembre de 2017, de la Direcció General de Indústria i Energia, per la qual s'atorga autorització administrativa prèvia per a la transmissió de la titularitat de les instal·lacions d'emmagatzematge i distribució de gasos liquats del petroli a granel, ubicades al municipi de Pego. Expedient CBREDE/2017/11/03. [2018/797]  
  
Antecedents de fet  
La mercantil Redexis Gas, SA, a través de representant degudament acreditat, va presentar el 4 de maig de 2017, davant de l'oficina de correus número 28 d'Alacant, un escrit pel qual se sol·licita autorització per a la transmissió de la titularitat a favor de Redexis GLP, SLU, de les instal·lacions d'emmagatzematge i distribució de gasos liquats del petroli (GLP) de la seua propietat, identificades amb el codi RG00026 en l'annex 2 del dit escrit i ubicades en el municipi de Pego (Alacant).  
  
A aquesta petició, acompanya un certificat del secretari del Consell d'Administració de Redexis Gas, SA, en el qual indica que, en la reunió del Consell d'Administració de Redexis Gas, SA del 16 de febrer de 2017, es va acordar aprovar el projecte de segregació de determinats actius de GLP (entre els quals es troben els mencionats en el paràgraf anterior) de Redexis Gas, SA, a la societat íntegrament participada per aquesta, Redexis GLP, SLU.  
El procediment administratiu corresponent a aquesta sol·licitud ha sigut tramitat amb l'expedient de referència CBREDE/2017/11/03, incoat pel Servei Territorial d'Indústria i Energia d'Alacant. Consta un justificant de pagament de taxa del dit expedient.  
Consten com a antecedents els següents actes administratius:  
· Resolució d'11 de gener de 2010, de la Direcció General d'Energia, per la qual es resol la concurrència de peticionaris i s'atorga autorització administrativa per a la construcció de la xarxa de distribució de gas natural en el municipi de Pego, en favor d'Endesa Gas Distribución, SA. Expedient número CBREDE/2005/21/03 i altres.  
  
· En el condicionat de la dita resolució s'adopta com a solució provisional el subministrament per mitjà de centre per a emmagatzematge de GLP.  
· Resolució de 8 de setembre de 2010, del Servei Territorial d'Energia d'Alacant de la Conselleria d'Infraestructures i Transport, per la qual s'atorga a Endesa Gas Distribución, SAU, l'aprovació del projecte d'execució de les instal·lacions de la xarxa bàsica de distribució de gas natural, en el terme municipal de Pego.  
· Resolució de 27 d'abril de 2011, del Servei Territorial d'Energia d'Alacant de la Conselleria d'Infraestructures i Transport per la qual s'atorga a Endesa Gas Distribución, SAU, l'aprovació del projecte d'execució per a la construcció de les instal·lacions corresponents a un centre d'emmagatzematge de GLP per a subministrament de gas canalitzat al terme municipal de Pego, en la província d'Alacant. Expedient número CBRREDE/2011/5/03.  
Consten escriptures públiques, de 20 de desembre de 2013, de canvi de denominació social d'Endesa Gas Transportista, SL Unipersonal, per Redexis Gas Transporte, SL Unipersonal, i d'Endesa Gas Distribución, SA Unipersonal, per Redexis Gas Distribución, SA Unipersonal.  
Mitjançant una resolució del director general d'Energia de 13 de gener de 2015, es va atorgar autorització administrativa per a la transmissió de la titularitat, a favor de Redexis Gas, SA, de les instal·lacions de transport secundari i de distribució de gas natural, radicades a la Comunitat Valenciana, la competència de la qual correspon a la Generalitat, que figuren a nom de Redexis Gas Transporte, SL Unipersonal i Redexis Gas Distribución, SA Unipersonal (CBREDE/2014/18/03), entre les quals es trobaven les pertanyents a Pego.  
Consultada la pàgina web de la Comissió Nacional dels Mercats i la Competència (https://www.cnmc.es/ambitos-de-actuacion/energia/mercado-petroleo-biocarburantes#llistats-operadors), la mercantil Redexis GLP, SLU, consta en el llistat de comercialitzadors al detall de GLP a granel (llistat de 29.09.2017) amb data inici d'activitat 22.10.2016.  
  
Fonaments de dret  
La instrucció i resolució d'aquest procediment administratiu correspon a la Generalitat, per estar les instal·lacions objecte del procediment radicades íntegrament en territori de la Comunitat Valenciana, i no estar enquadrades en les considerades que són competència de l'Administració general de l'Estat d'acord amb l'article 3.2 de la Llei 34/1998, de 7 d'octubre, del sector d'hidrocarburs.  
D'acord amb el que disposa l'article 46 bis, 1 i 5, de la Llei 34/1998, de 7 d'octubre, del sector d'hidrocarburs, i l'Ordre de 9 de febrer de 2001, de la Conselleria d'Indústria i Comerç, concordat amb l'article 12 del Decret 104/2017, de 21 de juliol, del Consell, pel qual aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, correspon a la Direcció General d'Indústria i Energia la resolució d'aquest procediment.  
L'article 2 del Reial decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural exigeix que les activitats de distribució de gas natural hauran de ser dutes a terme per societats mercantils que tinguen com a objecte social exclusiu el seu desenvolupament.  
L'article 46 bis 1 de la Llei 34/1998, de 7 d'octubre, del sector d'hidrocarburs, estableix l'exigència d'autorització administrativa prèvia per a la transmissió de les instal·lacions de GLP a granel.  
Segons la disposició addicional sisena de la Llei 34/1998, de 7 d'octubre, del sector d'hidrocarburs, des del 9 d'octubre de 1998, les concessions per a activitats incloses en el servei públic de subministrament de gasos combustibles per canalització van quedar substituïdes de ple dret per autoritzacions administratives de les establides en el títol IV de l'esmentada llei, títol a què llavors estaven sotmeses les instal·lacions d'emmagatzematge de gasos liquats del petroli destinades al seu subministrament per canalització i els gasoductes necessaris, per al subministrament des de les plantes o emmagatzematges anteriors fins als consumidors finals.  
La disposició transitòria segona de la Llei 34/1998, de 7 d'octubre, del sector d'hidrocarburs, manté la vigència dels reglaments aplicables a matèries que són objecte de la Llei 34/1998, fins que es dicten uns altres de nous, en aquest cas, la normativa vigent és el Reial decret 1085/1992, d'11 de setembre, pel qual s'aprova el Reglament de l'activitat de distribució de gasos liquats del petroli (GLP).  
Segons l'article 4 del Reial decret 1085/1992, d'11 de setembre, pel qual s'aprova el Reglament de l'activitat de distribució de gasos liquats del petroli, indica que aquelles societats que vulguen actuar com a comercialitzadors al detall de GLP a granel, hauran de comunicar-ho per escrit, amb caràcter previ a l'inici de l'activitat a la Direcció General de Política Energètica i Mines del Ministeri d'Indústria, Turisme i Comerç (actualment Ministeri d'Energia, Turisme i Agenda Digital), en què indicaran la data d'inici de l'activitat, el nom de la societat, l'adreça postal, el telèfon, el fax i el codi d'identificació fiscal, i hauran d'incloure-hi una declaració responsable sobre el compliment per part de la societat de tots els requisits establits per a exercir l'activitat. La Comissió Nacional d'Energia publicarà, en la seua pàgina web, un llistat dels comercialitzadors al detall de GLP a granel que inclourà aquelles societats que hagen comunicat l'exercici d'aquesta activitat.  
  
En vist del que antecedeix, aquesta Direcció General d'Indústria i Energia, resol:  
  
Primer  
Atorgar, a l'empara del que disposa l'article 46 bis de la Llei 34/1998, de 7 d'octubre, del sector d'hidrocarburs, autorització administrativa prèvia per a la transmissió de la titularitat, a favor de Redexis GLP, SLU, de les instal·lacions d'emmagatzematge i distribució de GLP a granel, en el municipi de Pego (Alacant), actualment titularitat de Redexis Gas, SA, derivades dels corresponents actes administratius reflectits en l'epígraf Antecedents de fet.  
Aquesta autorització queda subjecta a les condicions següents:  
1a. El subjecte autoritzat disposa d'un termini de sis mesos, des de la notificació d'aquesta resolució, per a efectuar la transmissió de la titularitat de les instal·lacions interessades. Es produirà la caducitat d'aquesta autorització si, transcorregut el dit termini, aquella no ha tingut lloc.  
En el termini d'un mes des que es faça efectiva l'esmentada transmissió, el titular de la present autorització, Redexis GLP, SLU, haurà de comunicar-ho a aquest òrgan directiu i aportar la documentació que ho acredite.  
2a. El titular d'aquesta autorització tindrà els drets, els deures i les obligacions arreplegats en la Llei 34/1998, de 7 d'octubre, del sector d'hidrocarburs i el seu desplegament reglamentari. En particular, les prescripcions de l'article 46 i 46 bis de la Llei 34/1998.  
3a. Aquesta resolució s'atorga sense perjudici i independentment de les concessions, de les llicències, dels permisos, de les autoritzacions o de les comunicacions que siguen exigibles d'acord amb la corresponent legislació, general o sectorial, i hagen de ser atorgades per altres administracions públiques o entitats, en particular les previstes en la regulació sobre defensa de la competència.  
En concret, les derivades del compliment de la disposició addicional novena de la Llei 3/2013, de 4 de juny, de creació de la Comissió Nacional dels Mercats i la Competència, i la disposició addicional tercera del Reial decret llei 9/2013, de 12 de juliol, pel qual s'adopten mesures urgents per a garantir l'estabilitat financera del sistema elèctric.  
  
4a. En compliment de l'article 46 bis 8, els titulars d'instal·lacions de distribució de GLP a granel hauran de sol·licitar la corresponent autorització per a transformar-les per a la seua utilització amb gas natural.  
  
Segon  
Aquesta resolució haurà de:  
- Notificar-se a l'adquirent (Redexis GLP, SLU) i al transmitent (Redexis Gas, SA).  
- Publicar-se en el Diari Oficial de la Generalitat Valenciana i el Butlletí Oficial de la Província d'Alacant.  
- Comunicar-se a la Comissió Nacional dels Mercats i la Competència.  
La present resolució podrà ser revocada, amb tràmit d'audiència previ, en el moment que s'observe l'incompliment d'allò que resol o la inobservança de les condicions que s'hi imposen.  
Contra aquesta resolució, que no posa fi a la via administrativa, podrà interposar-se un recurs d'alçada davant de la Secretaria Autonòmica d'Economia Sostenible, Sectors Productius i Comerç en el termini d'un mes, comptat des de l'endemà de la notificació, d'acord amb el que estableix l'article 122 de la Llei 39/2015, d'1 d'octubre, del procediment administratiu comú de les administracions públiques.  
  
  
València, 24 de novembre de 2017.- El director general d'Indústria i Energia, p. s. (R 23.11.2017, del conseller d'Economia, Sectors Productius, Comerç i Treball): María Dolores Parra Robles.